Шарл Бодлер
Жената

Превод от френски: Гео Милев, 1915

chitanka.info

Какво таз нощ ще кажеш, душа самотна, бедна!

Какво, сърце, ще кажеш — ти, в есенни петна! —

на нежната, на светлата, на скъпата жена,

под чийто златен поглед разцъфваш в скръб последна?

— Със всичката си гордост ний ще й пеем „слава!“

защото тя е нежна и с власт над жалкий ум;

плътта й безтелесна е ангелски парфюм

и нейний взор ни в дреха от светлина огрява.

Където и да бъде — в нощта и в самотата

или сред бурний плясък на улицата свята,

тя не върви — танцува подобно пламък лек.

Тя казва: „Аз съм Хубост — закон съм над закона!

Любете красотата чрез мене в смъртний век.

Аз Ангел съм Хранител, и Муза, и Мадона!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.